Bilbao
Store norske leksikon,Geografi,Verdens geografi,Europa,Spanias geografi
Bilbao er en by i Spania som er den største i Baskerland og hovedstad i provinsen Vizcaya. Den ligger på begge sider av Río Nervión, 12 kilometer ovenfor utløpet i Ria de Bilbao. Innbyggertallet er 345 800 (2018).
Havnen er en av de sterkest trafikkerte i Spania. Uthavnen Portugalete er siden 1920 frihavn. Det drives eksport av jernmalm, vin, bly og oljeprodukter, mens det drives import av blant annet kull og råolje.I nedre del av Nervióndalen finnes Spanias rikeste jernmalmforekomst, og Bilbao har siden middelalderen vært kjent for produksjon og eksport av jernvarer. Jernindustrien og stålindustrien er fortsatt den største i Spania. Industrien for øvrig omfatter støperier, mekaniske verksteder, skipsverft, kjemisk industri, oljeraffineri med mer. Byen er et viktig finansielt senter. Den har hatt universitet siden 1968 og har flere høyskoler, for eksempel Deustos universitet, og museer.Den gamle bydelen (Casco Viejo), på østbredden av Río Nervión, er forbundet med den nyere byen med flere broer. Av kjente landemerker kan nevnes det nye Guggenheim Museum Bilbao, den gotiske domkirken Santiago, rådhuset i barokkstil og Plaza Nueva fra begynnelsen av 1800-tallet. Historie Bilbao ble grunnlagt rundt år 1300 og var på 1300- og 1400-tallet en viktig sjøfartsby, med eksport av malm og ull. På 1700-tallet var det betydelig handel med de spanske koloniene i Amerika. Byen ble erobret av franskmennene i 1795 og 1808. Den ble beleiret forgjeves av karlistene i 1834, 1836 og 1873. Under den spanske borgerkrigen var Bilbao et av republikkens viktigste støttepunkter og sete for en autonom baskisk regjering. Etter en langvarig beleiring ble byen inntatt av Franco-troppene i 1937. Les mer i Store norske leksikon Spanias geografi